《喜闲》
宋代·葛立方

白蘋花发兮水晶宫，舍此地兮余将曷从。斧斤丁丁兮为余之余，药作房兮梁则辛夷。

朝迎山云兮，莫送云归。伏腊粗给兮，朝市奚为。姜畦兮芋畴，瓜㼌蔓长兮女桑始柔。

高田兮壤沃，麦芒如彗兮黍如粟。下田兮若按，䆉稏衡从兮碧泉。

乳水不淫兮旱火不光，神之德兮畴敢忘。拜金铺兮奠椒浆，赛鼓坎坎兮锦伞悠飏。

倾银兮注瓦，玄鲫霜芹兮父老同社。鸟劝饮兮风为启关，宇宙之间兮谁如我闲。

热官虽好兮宁守菟裘，彼有危机兮余差无忧。鹰綵緤兮金作镮，搏狐兔兮供吾之餐。

马玉勒兮锦作障，檀溪深兮跃必五丈。为人吠兮乃可以佩人之鋂，为人鸣兮乃可以食人之粟。

所贵兮寂寂而矫矫，所鄙兮赫赫而碌碌。吾宁为鸿兮取食于江湖，吾宁为龟兮曳尾于泥涂。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。